b'\n_START_ARTICLE_\n\xc5\xbdibinink\xc5\xb3 paminklas partizanams\n_START_SECTION_\nPaminklas\n_START_PARAGRAPH_\nPaminklas stovi Vilimo kalnu vadinamos kalvel\xc4\x97s \xc5\xa1iauriniame \xc5\xa1laite, prie mi\xc5\xa1ko keliuko. Jis pilk\xc5\xa1vai juodos spalvos, nat\xc5\xabralaus granito, netaisyklingos formos, kra\xc5\xa1tuose apskaldytas. Priekin\xc4\x97 plok\xc5\xa1tuma nu\xc5\xa1lifuota. Joje pavaizduota kalaviju perkirsta grandin\xc4\x97, skydas su Vy\xc4\x8dio kry\xc5\xbeiumi ir vir\xc5\xa1 \xc4\x85\xc5\xbeuolo \xc5\xa1akel\xc4\x97s kylantis kry\xc5\xbeius su Nukry\xc5\xbeiuotojo siluetu. Ties viduriu i\xc5\xa1kaltas atminimo u\xc5\xbera\xc5\xa1as: \xe2\x80\x9e\xc5\xbdUVUSIEMS U\xc5\xbd LIETUVOS LAISV\xc4\x98 / 1949 m. / ALFONSAS- KNISTAUTAS-RAG\xc5\xaaNAS / STASYS-LISAUSKAS-ANTANAS / VYTAUTAS-GRICIUS-\xc5\xbdILVINAS / VYTAUTAS-SERMONTIS-VIKTORAS / PRANAS-BUDRYS-\xc5\xa0AR\xc5\xaaNAS / VYTAUTAS DAUGINTIS-BAG\xc5\xaaNAS. BENDRA\xc5\xbdYGIAI 1995.\xe2\x80\x9c_NEWLINE_Paminklo auk\xc5\xa1tis \xe2\x80\x93 1,4 m, plotis \xe2\x80\x93 1,84 m, storis \xe2\x80\x93 apie 60 cm._NEWLINE_Apie 15 m \xc4\xaf pietus nuo paminklo, kalvos vir\xc5\xa1\xc5\xabn\xc4\x97je yra atstatyta partizan\xc5\xb3 \xc5\xbeemin\xc4\x97.\n_START_SECTION_\nIstorija\n_START_PARAGRAPH_\n\xc5\xbdibinink\xc5\xb3 kaimo mi\xc5\xa1kelyje, Juozo Vilimo \xc5\xbeem\xc4\x97je pokariu buvo \xc4\xafrengta \xc5\xbeemin\xc4\x97, kuria naudojosi Kardo rinktin\xc4\x97s Narimanto kuopos partizanai. 1949 m. vasario 7 d. MGB vidaus kariuomen\xc4\x97s 24-ojo \xc5\xa1auli\xc5\xb3 kariai ir Palangos vals\xc4\x8diaus stribai (i\xc5\xa1 viso per 70 ginkluot\xc5\xb3 vyr\xc5\xb3) \xc5\xbeemin\xc4\x99 apsupo. Joje buv\xc4\x99 Kardo rinktin\xc4\x97s \xc5\xa1tabo vir\xc5\xa1ininkas Alfonsas Knistautas, jo adjutantas Stasys Lisauskas, Narimanto kuopos \xc5\xa0ar\xc5\xabno b\xc5\xabrio vadas Pranas Budrys, partizanai Vytautas-Vitalis Daugintis, Vytautas Gricius ir Bronius Salys m\xc5\xab\xc5\xa1io metu prasiver\xc5\xbe\xc4\x97 pro apsupties \xc5\xbeied\xc4\x85, ta\xc4\x8diau netrukus buvo susekti ir nukauti, o nuo persekiotoj\xc5\xb3 pasisl\xc4\x97pti pavyko tik B. Saliui. \xc5\xbduvusi\xc5\xb3j\xc5\xb3 palaikai niekinti MGB Palangos poskyrio b\xc5\xabstin\xc4\x97s kieme. U\xc5\xbekasimo vieta ne\xc5\xbeinoma._NEWLINE_Lietuvos politini\xc5\xb3 kalini\xc5\xb3 ir tremtini\xc5\xb3 s\xc4\x85jungos Palangos skyriaus ir jo pirmininko Petro Gabr\xc4\x97no iniciatyva 1995 m. prie i\xc5\xa1sprogdintos \xc5\xbeemin\xc4\x97s pastatytas paminklas (skulptorius Julius Vertulis), o 2009 m. atstatyta partizan\xc5\xb3 \xc5\xbeemin\xc4\x97.'